Diari Oficial de la Generalitat Valenciana


Sumari del DOGV 8030, del 02-05-2017 (2017/3423)

RESOLUCIÓ de 12 d'abril de 2017, del director general de CulturArts Generalitat, per la qual s'acorda donar publicitat a les bases que regularan les borses de treball que es constituïsquen i les que s'amplien, per a la contractació de treballadors temporals en l'àmbit de l'ens públic CulturArts Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8030

Data del DOGV
:   02-05-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/3423


Data del document
:   12-04-2017

Organisme emissor
:   Culturarts Generalitat

Tipus de document
:   Resolució

Descriptors 

:   * Culturarts Generalitat
    * concurs administratiu

RESOLUCIÓ de 12 d'abril de 2017, del director general de CulturArts Generalitat, per la qual s'acorda donar publicitat a les bases que regularan les borses de treball que es constituïsquen i les que s'amplien, per a la contractació de treballadors temporals en l'àmbit de l'ens públic CulturArts Generalitat. [2017/3423]  
Les necessitats de recursos humans en CulturArts Generalitat per a realitzar les contractacions de caràcter temporal necessàries per al desenvolupament de la seua activitat, exigeixen la constitució de borses de treball, com també la regulació del funcionament d'aquestes.  
A fi que l'actuació de CulturArts Generalitat es desenvolupe d'acord amb els criteris d'eficiència i servei als ciutadans, es creu convenient que en el procés de selecció del personal que ha d'exercir temporalment determinats llocs de treball, o subscriure contractes temporals, s'establisca alguna exigència addicional en funció del perfil d'aquests. Es tracta de supòsits en què adquireix rellevància tindre els coneixements que proporciona la possessió de determinada titulació acadèmica, o bé acreditar l'adequada idoneïtat mitjançant el currículum de formació i experiència professional.  
Aquesta regulació basada en la normativa vigent conté les normes de constitució i funcionament, com també els requisits i baremació de mèrits que s'exigeixen per a formar part d'aquestes.  
El procés que ha portat a l'aprovació de la regulació de les bases de les borses de treball s'ha realitzat després de la negociació prèvia amb el Comité d'Empresa de CulturArts Generalitat, a l'empara del que disposa el II conveni col·lectiu del personal laboral al servei de la Generalitat Valenciana.  
Les presents bases han sigut aprovades pel Consell de Direcció de CulturArts Generalitat, en la seua sessió celebrada el 7 d'abril de 2017.  
  
Primera. Objecte  
Aquest acord té com a objecte establir les normes sobre la formació i el funcionament de les borses d'aspirants a l'exercici temporal de llocs inclosos o no en el catàleg de llocs de treball de l'ens públic Culturarts Generalitat, mitjançant un procés d'accés lliure.  
Les borses s'han de formar d'acord amb el principi d'especialització, segons la naturalesa, sector o categoria de llocs que s'han de proveir, sense perjudici que puguen agrupar-se llocs per afinitat de funcions en una mateixa borsa.  
  
Segona. Àmbit i vigència  
L'entitat Culturarts Generalitat estableix el procediment per a la constitució de borses de treball, per a la contractació de personal temporal al servei d'aquest ens públic, en l'àmbit territorial de la Comunitat Valenciana.  
Les borses per a cada lloc o categoria professional es constituiran per resolució del director general de CulturArts Generalitat i tindran una vigència inicial de 4 anys comptadors des del dia de la constitució. Si, arribat el termini, no han sigut renovades, es prorrogaran tàcitament per períodes anuals fins a la renovació.  
Això no obstant, si es convoquen processos selectius per a la cobertura de llocs de treball, com a conseqüència d'una oferta pública d'ocupació, es constituiran noves borses de les especialitats convocades, les quals estaran integrades, seguint l'ordre de la puntuació obtinguda, pels aspirants aprovats i que no hagen obtingut cap lloc, i pels que hagen superat alguna fase del procés. Això farà que queden automàticament anul·lades les borses de les referides especialitats vigents fins llavors.  
  
  
Tercera. Comissió de seguiment  
Integren la comissió de seguiment els membres pertanyents a la Comissió d'Ocupació, Estructura i Organització del Comité d'Empresa, la persona titular de la Subdirecció de Gestió de Culturarts i la persona titular de la Direcció de Gestió de Personal. Aquesta comissió estarà assistida per un tècnic de CulturArts, que actuarà com a secretari.  
La comissió tindrà el caràcter d'òrgan de seguiment de la constitució i funcionament de les borses, com també de fòrum tècnic de participació sindical en les qüestions relatives a aquestes, sense perjudici de les competències atribuïdes legalment als fòrums de negociació col·lectiva en aquest àmbit.  
Correspon a la comissió de seguiment la realització de les funcions següents:  
3.1. Comprovar i avaluar els mèrits dels aspirants.  
3.2. Conéixer periòdicament l'estat de les borses i els llocs adjudicats, incloent-hi categoria, data d'inici i extinció de cada contracte.  
  
3.3. Debatre en l'àmbit tècnic, com també preparar la redacció de possibles acords, en aquelles qüestions relatives a les convocatòries i posterior constitució de borses de treball.  
3.4. Emetre informe sobre la resolució de les reclamacions que es formulen en aquesta matèria.  
3.5. Mediar, amb caràcter obligatori i no vinculant, entre la direcció i el comité d'empresa, amb anterioritat a la iniciació de qualsevol procediment judicial per qüestions relacionades amb la seua comesa.  
Per a complir la seua comesa, la direcció ha de facilitar tota la informació sol·licitada des de la comissió de seguiment.  
Qualsevol membre de la comissió de seguiment pot sol·licitar la convocatòria d'una reunió i establir-ne l'ordre del dia. La comissió pot, així mateix, convocar-se a sol·licitud de qualsevol membre del comité d'empresa.  
  
Quarta. Presentació de sol·licituds  
Les sol·licituds han de dirigir-se a la Direcció General de Culturarts, i degudament emplenades, s'han de presentar en el registre de l'entitat (plaça de Viriat, s/n, 46994 València) o en qualsevol de les formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques.  
Tant la sol·licitud com el formulari d'autobaremació estan disponibles a la web de l'entitat i hauran de presentar-se correctament emplenades junt amb el currículum, en el qual es farà constar la titulació exigida així com tots els mèrits que es consideren oportuns, amb la finalitat de demostrar la seua aptitud per a formar part de les diferents modalitats de la borsa de treball.  
Així mateix, hauran d'aportar l'oportuna justificació documental de la titulació exigida i dels mèrits al·legats. En el cas de no complir aquest requisit, els sol·licitants seran exclosos. Els documents hauran de ser originals o compulsats.  
No es tindran en compte els mèrits que no hagen sigut autobaremats per l'interessat.  
El termini de presentació de sol·licituds és de quinze dies hàbils comptadors des de l'endemà de la publicació d'aquestes bases en el Diari Oficial de la Generalitat Valenciana.  
La consignació de dades falses en la sol·licitud d'aquesta convocatòria, o la falsedat en la documentació aportada, comportarà l'exclusió automàtica de la borsa de treball, sense perjudici de les mesures legals que corresponga adoptar.  
El domicili, l'adreça electrònica i els telèfons de contacte que figuren en les sol·licituds es consideraran com els únics vàlids a l'efecte de notificacions i per a la crida en la contractació, i és responsabilitat exclusiva del sol·licitant tant els errors en la consignació d'aquestes dades, com també el fet de no comunicar per escrit a aquest ens públic qualsevol canvi de domicili o telèfon de contacte.  
  
Cinquena. Requisits per a integrar-se en les borses de treball  
5.1. Les persones compreses en l'àmbit d'aplicació d'aquestes bases que ho sol·licite dins del termini poden formar part de la borsa sempre que reunisquen els requisits següents:  
5.1.1. Nacionalitat: tindre la nacionalitat espanyola o d'un estat membre de la Unió Europea o d'algun estat a què s'aplique la llibertat de circulació de treballadors. Independentment de la seua nacionalitat, el cònjuge de les persones de nacionalitat espanyola i de les persones nacionals d'altres estats membres de la Unió Europea i, quan ho preveja el tractat corresponent, el cònjuge dels nacionals d'algun estat en què s'aplique la llibertat de circulació dels treballadors, sempre que no estiguen separats de dret. Així mateix i amb les mateixes condicions que els cònjuges, poden participar-hi els descendents i els del cònjuge menors de vint-i-un anys o majors d'aquesta edat que visquen a costa seua.  
  
  
5.1.2. Edat: tindre 16 anys i no haver arribat a l'edat de jubilació.  
  
5.1.3. Estar en possessió del títol acadèmic específic que, si és el cas, es requerisca en la classificació del lloc o llocs de treball. Quan no s'exigisca cap títol determinat, ha de posseir-se el títol acadèmic del nivell que corresponga al grup de titulació a què pertanga el lloc o llocs de treball de què es tracte. En ambdós casos és suficient, alternativament, tindre complides les condicions per a l'obtenció del títol, fins i tot, haver satisfet els drets econòmics per a l'expedició, quan escaiga.  
  
5.1.4 Posseir la capacitat funcional necessària, tant física com psíquica i sensorial, per a l'exercici de les tasques pròpies del lloc que s'ha d'exercir.  
5.1.5. No haver-li sigut imposada cap sanció disciplinària o, en cas contrari, que aquesta haja sigut cancel·lada del full de serveis o tindre'n dret a la cancel·lació.  
5.1.6 No estar sotmés a cap expedient disciplinari ni procés penal. No obstant això, en cas contrari pot sol·licitar-se la inclusió en la borsa, però no podrà obtindre's cap destinació durant la tramitació de l'expedient o el procés penal. L'eventual obtenció de destinació queda condicionada a la resolució que pose fi a l'expedient o procés.  
Els requisits han de posseir-se el dia de finalització del termini de presentació de sol·licituds i mantindre's fins al nomenament o contracte.  
  
En determinades modalitats de borses de treball que, per les seues característiques, requerisquen una experiència i coneixements concrets per a l'exercici de les funcions del lloc, es realitzarà una entrevista o prova d'aptitud que permeta baremar la capacitat laboral de l'aspirant per al lloc convocat.  
  
Sisena. Constitució  
Una vegada conclòs el termini previst de presentació de sol·licituds, la comissió de seguiment de la borsa de treball ha de revisar tots els expedients i resoldre en el termini de quinze dies hàbils els no admesos a tràmit, per defecte o errors de forma o perquè no compleixen els requisits de convocatòria. El termini per a corregir possibles errors o per a l'aportació de documentació complementària és de 10 dies hàbils.  
En un termini màxim de 15 dies hàbils una vegada acabats els terminis esmentats, s'han de publicar les llistes definitives d'admesos i exclosos en la pàgina web de CulturArts Generalitat, i també en els taulers d'anuncis de tots els centres de treball de CulturArts Generalitat.  
  
Setena. Admissió de sol·licituds  
7.1. La comissió de seguiment ha d'examinar les sol·licituds que s'hagen presentat i comprovar si els requisits exigits i els mèrits al·legats han sigut justificats degudament i, finalment, atribuirà la puntuació que a cada sol·licitant corresponga, d'acord amb el barem que, en cada cas, s'aplique.  
7.2. La comissió, finalitzat el tràmit anterior, formularà una proposta a la Direcció General de CulturArts amb la relació d'aspirants admesos (un mínim de 5 i un màxim de 25 en funció de l'especialitat), i també la puntuació obtinguda. En cas de proposta d'exclusió, se n'haurà d'indicar el motiu.  
7.3. Sense perjudici d'efectuar les modificacions que en dret estime procedents, la Direcció General de CulturArts dictarà una resolució aprovant provisionalment les llistes d'admesos i exclosos, amb la indicació de la puntuació total o el motiu d'exclusió i concedirà un termini de cinc dies, a partir de l'endemà de la publicació en la pàgina web de l'entitat perquè les persones interessades puguen al·legar el que estimen convenient al seu dret.  
7.4. Examinades les al·legacions, si és el cas, o transcorregut el termini, la comissió formularà una proposta a la direcció general de l'entitat, la qual dictarà una resolució que s'haurà de publicar en la pàgina web de CulturArts Generalitat.  
  
Huitena. Barem de mèrits  
Per a establir l'ordre de prelació de les persones aspirants cal ajustar-se a la puntuació obtinguda per la valoració dels mèrits al·legats i degudament acreditats, d'acord amb el barem següent:  
8.1. Per formació, fins a un màxim de 12 punts, segons els apartats següents:  
8.1.1 Titulació acadèmica. Per qualsevol títol acadèmic del mateix nivell o superior a l'exigit per a l'exercici del lloc de treball que s'ha de proveir, excloent-hi el que es requereix per a l'accés al lloc: 1,5 punts per títol, fins a un màxim de 3 punts. Només es puntuarà el títol o títols de més nivell; s'entenen compreses en aquest aquelles altres titulacions necessàriament prèvies per a l'obtenció del de nivell superior.  
  
8.1.2 Cursos de formació i perfeccionament. Els cursos de formació i perfeccionament dels quals les persones interessades posseïsquen un certificat o credencial d'assistència, convocats o homologats per un centre o organisme oficial de formació, amb una durada igual o superior a quinze hores, es valoraran fins a un màxim de 3 punts segons l'escala següent:  
De 100 o més hores: 2 punts  
De 75 a menys de 100 hores: 1,5 punts  
De 50 a menys de 75 hores: 1 punt  
De 25 a menys de 50 hores: 0,5 punts  
De 15 a menys de 25 hores: 0,2 punts.  
En aquest apartat no es puntuaran els cursos de valencià ni d'idiomes comunitaris. Tampoc es puntuaran els cursos d'una carrera acadèmica; doctorat; ni d'instituts universitaris, quan aquests formen part del pla d'estudis del centre; ni els cursos de preparació o formació relacionats amb processos d'especialització i de selecció d'empleats públics, de promoció interna, de plans d'ocupació i d'adaptació del règim jurídic del personal a la naturalesa jurídica dels llocs de treball.  
  
8.1.3. Valencià. El coneixement del valencià es valorarà fins a un màxim de 4 punts, després de l'acreditació prèvia d'estar en possessió del certificat expedit o homologat per la Junta Qualificadora de Coneixements de Valencià, d'acord amb l'escala següent:  
Grau superior: 4 punts  
Grau mitjà: 2 punts  
Grau elemental: 1 punt  
Coneixement oral: 0,75 punts  
8.1.4. Idiomes comunitaris:  
Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles de l'escola oficial d'idiomes, i també 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies, o de mestre:  
Especialitat llengües estrangeres, sempre que aquests títols no hagen sigut objecte de valoració en un altre apartat del barem.  
8.2. Per serveis prestats en el sector públic o en el sector privat, fins a un màxim de 28 punts:  
8.2.1. Per cada mes complet de serveis efectius en CulturArts Generalitat en el mateix lloc o categoria que s'ofereix: 0,30 punts  
8.2.2. Per cada mes complet de serveis efectius en el mateix lloc o categoria que s'ofereix en qualsevol administració pública: 0,20 punts  
  
8.2.3. Per cada mes complet de serveis efectius en el mateix lloc o categoria que s'ofereix en el sector privat: 0,10 punts.  
Per a justificar el temps treballat en altres administracions o en el sector privat s'ha d'aportar un certificat de vida laboral (que expedeix la Tresoreria de la Seguretat Social). Així mateix, per a saber si el temps de treball té o no relació amb el lloc de treball, s'ha d'aportar una còpia dels contractes i certificat d'empresa amb descripció de les funcions exercides.  
8.3. Personal amb diversitat funcional (màxim 4 punts):  
8.3.1. Quan el grau siga igual o superior al 33 per cent: 2 punts.  
8.3.2. Quan el grau siga igual o superior al 65 per cent: 3 punts.  
8.4. Per ser o haver sigut víctima de violència de gènere o tindre persones a càrrec seu amb una discapacitat superior al 33 %: 1 punt.  
8.5. La realització d'entrevistes i proves d'aptitud en els llocs que calga per a valorar els aspirants s'ha de dur a terme a criteri de la comissió de seguiment de la borsa de treball i si és el cas, es valorarà fins a un màxim de 6 punts, i versarà fonamentalment sobre els coneixements teòrics i pràctics per a l'exercici del lloc.  
8.6. Per a la realització d'entrevistes o proves d'aptitud específiques la comissió de seguiment estarà assistida per un treballador o treballadora de l'entitat que ha de reunir el requisit de posseir una titulació igual o superior a la requerida per als llocs de treball que s'han de proveir i pertànyer al mateix grup o categoria professional o superior.  
Quan l'aplicació del barem produïsca empats, els criteris de desempat aplicables seran:  
1r. Haver sigut afectat per un acomiadament en el sector públic valencià com a conseqüència del redimensionament de plantilles en execució del que disposa el Decret llei 7/2012, de 19 d'octubre, del Consell, de mesures de reestructuració i racionalització del sector públic empresarial i fundacional de la Generalitat.  
2n. Primarà l'ordre alfabètic del primer cognom dels aspirants que hagen empatat, a partir de la lletra que resulte de l'últim sorteig en l'àmbit de la Generalitat Valenciana.  
  
Novena. Crida i funcionament de les borses de treball  
9.1. Quan hi haja la necessitat de contractació d'un lloc regulat per la borsa de treball, la crida es realitzarà mitjançant un telegrama o carta certificada amb justificant de recepció, burofax o correu electrònic. En cas d'urgència, la crida es realitzarà mitjançant una telefonada, amb la presència d'un membre del comité d'empresa de l'entitat.  
  
9.2. En la notificació s'haurà d'establir el termini de presentació que estipule l'empresa en funció de les necessitats i la urgència a començar la prestació del servei, es procurarà que hi haja un termini mínim de 48 hores.  
9.3. La crida s'haurà de fer sempre d'acord amb l'ordre dels integrants de la llista, de major a menor (començant pel primer, i així successivament).  
9.3.1. A la finalització d'un contracte temporal, el treballador tornarà a ocupar el número d'ordre que posseïa anteriorment, llevat que a la finalització del contracte el treballador haja estat 365 dies o més contractat, i en aquest cas passarà a ocupar l'últim lloc de la borsa.  
9.3.2. Quan s'accepte un contracte d'una borsa diferent de la que s'està inscrit, en finalitzar aquest el treballador tornarà al número d'ordre que tenia en la borsa.  
9.4. S'han de comunicar les previsions de contractació a la comissió de seguiment amb quinze dies d'antelació, en la mesura que siga possible.  
9.5. Quan calga l'obertura o ampliació de les diferents borses de treball, sempre s'haurà de respectar el número d'ordre ja establit per l'anterior convocatòria. El que obtinga el número u de la nova convocatòria passarà a ocupar el número d'ordre següent al ja establit abans d'aquesta ampliació, i així successivament.  
9.6. Annexes al text de la resolució per la qual es constitueix la borsa de treball han d'anar sempre les llistes amb els noms dels components que la integren.  
  
Deu. Penalitzacions  
10.1. Es donarà de baixa en qualsevol borsa el treballador o treballadora amb un expedient disciplinari amb acomiadament, si és declarat judicialment procedent per sentència ferma o si el treballador no recorre l'acomiadament dins de termini i forma.  
10.2. Qui no acudisca a la crida o renuncie al lloc oferit passarà a l'últim lloc de la llista, exceptuant els supòsits en què la renúncia siga per alguna de les causes següents: la incapacitat temporal, maternitat o deure inexcusable de caràcter públic.  
  
Onze  
Les dades personals de totes les persones interessades recollides en el transcurs d'aquest procediment rebran el tractament previst en la Llei orgànica 15/1999, de 13 de desembre, de protecció de dades de caràcter personal, i també en el Reial decret 1720/2007, de 21 de desembre, pel qual s'aprova el reglament de la referida llei orgànica.  
  
Dotze. Especialitats  
  
Borsa de treball de València  
  
Modalitat Denominació del lloc Titulació i requisits  
Nova creació Auxiliar de producció d'esdeveniments d'arts escèniques / música / cine Graduat en ESO. Anglés B1  
Nova creació Ajudant de manteniment   
Nova creació Coordinació de gestió i producció d'esdeveniments d'arts escèniques / música / cine Llicenciatura o títol universitari oficial de grau més títol oficial de màster universitari que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc. Anglés B2  
Nova creació Coordinador/a de programació d'esdeveniments d'arts escèniques / música / cine Llicenciatura o títol universitari oficial de grau més títol oficial de màster universitari que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc. Anglés B2  
Nova creació Monitor de les trobades de la Jove Orquestra Batxiller o cicle formatiu de grau mitjà de Formació Professional  
Nova creació Monitora de les trobades de la Jove Orquestra Batxiller o cicle formatiu de grau mitjà de Formació Professional  
Nova creació Projeccionista Batxiller o cicle formatiu de grau mitjà de Formació Professional  
Nova creació Restaurador/a de paleontologia Llicenciatura de Belles Arts i especialitat en Conservació i Restauració de Béns Culturals o equivalent  
Nova creació Tècnic/a especialista regidoria Batxiller o cicle formatiu de grau mitjà de Formació Professional  
Ampliació Tècnic/a especialista elèctric Batxiller o cicle formatiu de grau mitjà de Formació Professional  
Ampliació Tècnic/a especialista maquinista Batxiller o cicle formatiu de grau mitjà de Formació Professional  
Nova creació Tècnic/a especialista sastreria Batxiller o cicle formatiu de grau mitjà de Formació Professional  
Ampliació Tècnic/a especialista de so Batxiller o cicle formatiu de grau mitjà de Formació Professional  
Nova creació Tècnic/a especialista attrezzista Batxiller o cicle formatiu de grau mitjà de Formació Professional  
Nova creació Tècnic/a mitjà/ana de programació d'esdeveniments d'arts escèniques / música / cine Diplomatura o títol universitari oficial de grau que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc / Batxiller o cicle formatiu de grau mitjà de Formació Professional. Anglés B2  
Nova creació Tècnic/a mitjà/ana de gestió administrativa Diplomatura en relacions laborals, dret, econòmiques o títol universitari oficial de grau que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc  
  
Nova creació Tècnic/a superior de gestió administrativa Llicenciatura en dret o títol universitari oficial de grau més títol oficial de màster universitari que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc  
  
Nova creació Tècnic/a superior gestió econòmica Llicenciatura en Econòmiques o ADE o títol universitari oficial de grau més títol oficial de màster universitari que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc  
  
  
  
  
Borsa de treball de Castelló  
  
Modalitat Denominació del lloc Titulació i requisits  
Nova creació Tècnic/a especialista elèctric Batxiller o cicle formatiu de grau mitjà de Formació Professional  
Nova creació Auxiliar administratiu/IVA Graduat en ESO o equivalent  
Nova creació ASG / Taquiller/a   
Nova creació Tècnic/a mitjà/ana d'instal·lacions Diplomatura o títol universitari oficial de grau que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc  
Nova creació Cap de sala Diplomatura / Batxillerat / FP II  
Nova creació Tècnic/a especialista maquinista Batxiller o cicle formatiu de grau mitjà de Formació Professional  
Nova creació Tècnic/a especialista en so-audiovisuals Batxiller o cicle formatiu de grau mitjà de Formació Professional  
Nova creació Tècnic/a mitjà/ana de didàctica Diplomatura o títol universitari oficial de grau que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc  
Nova creació Tècnic/a mitjà/ana d'esdeveniments Diplomatura o títol universitari oficial de grau que, d'acord amb els plans d'estudis vigents, habilite per a exercir les activitats de caràcter professional relacionades amb les funcions del lloc  
  
  
Tretze. Recursos  
Contra aquesta resolució, que posa fi a la via administrativa, les persones interessades poden interposar recurs contenciós administratiu davant del jutjat contenciós administratiu corresponent, en el termini de dos mesos comptadors des de l'endemà de la publicació. Així mateix, amb caràcter potestatiu, es pot interposar recurs de reposició, en el termini d'un mes des de l'endemà de la publicació, davant del mateix òrgan que ha dictat la resolució, de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s??utilitze qualsevol altra via que es considere oportuna.  
  
  
València, 12 d'abril de 2017.- El director general de CulturArts Generalitat: Abelardo Guarinos Viñoles.